text: Solrig weekend i vente
  17 juni 2017 kl. 05.32
  Sol og 22 grader er på programmet i weekenden. Det solrige vejr betyder, at UV-indekset bliver rekordhøjt.
  Der er rig mulighed for at lufte solbrillerne i weekenden. Vejret byder nemlig på sommerlig varme og sol.
  Lørdagen kan starte skyet, men i løbet af dagen bryder solen frem, og temperatuen kan snige sig op på 22 grader i Syd- og Sønderjylland. 
  Sol og 22 grader er også på programmet søndag. 
  UV-indekset i Danmark vil blive ekstremt højt i weekenden. Det sætter rekord for 2017, når det ventes at nå over 7. Det bliver højest i Sydvestjylland, hvor man lørdag kan nå 7,6
  7 betegnes som grænsen for, hvor højt UV-indekset kan blive i Danmark, så det er et sjældent fænomen. Det høje UV-indeks øger risikoen for solskoldninger, så det er vigtigt at passe på solen i weekenden og huske solcremen. Det skriver TV 2 Vejret.
  